钦定古今图书集成/明伦汇编/官常典/第755卷 > 陈士奇 陈𫄸 王行俭 王锡 顾景
## 钦定古今图书集成/明伦汇编/官常典/第755卷 > 陈士奇 陈𫄸 王行俭 王锡 顾景

按《明外史忠义传》：“士奇，字平人，漳浦人也。好学，有文
名。举天启五年进士，授中书舍人。崇祯四年，考选，当
得台谏，其座主姚希孟方为当事所忌，吏部尚书王
永光遂抑授礼部主事。文震孟疏论之，永光诡词以
免。擢广西提学佥事，父忧归。服阕，起重庆兵备，寻改
贵州，复督学政。母忧阕，起赣州兵备参议。奸民争地”
构讼者十年，士奇立剖平之。进副使，督四川学政。兵
事益棘，廷臣交章荐士奇知兵。十五年七月擢右佥
都御史，代廖大奇巡抚四川。松潘兵以索饷叛，聚众
数万。士奇谕以祸福，咸就抚摇。黄贼十三家，纵横川
东北十馀年，杀掠军民无算。文少壮者面为军，至数
十万。士奇檄副使陈其赤、葛征奇、参将赵荣贵等进
讨，虽屡捷，而贼不衰，官军亦不能制。士奇本文人，初
督学政，好与诸生谈兵，故朝议推之。及秉节钺，反以
文墨为事，军政废弛。石砫女将秦良玉尝图全蜀形
势，请益兵分守十三隘，扼流寇奔突，置不问。明年十
二月，朝议知其不足任，命龙文光代之，召士奇他用，
方候代。瑞王避闯贼，自汉中来奔。总兵官赵光远拥
兵二万为卫，士民避难者又数万，突至保宁，蜀人震
骇。士奇驰责光远曰：“若退守阳平关为吾捍卫，不惜
二万金犒军。如顿此，需厚饷，吾头可断，饷不可得也。”
光远乃退兵阳平。士奇与王约，以三千骑入重庆。明
年四月，文光受代。士奇将行，张献忠已陷夔州，全蜀
震动。士奇遂留驻重庆。贼屯忠州葫芦坝四十馀日，
乃左步右骑，翼舟而上。时参将曾英守涪州水路，赵
荣贵守梁山陆路。六月遇贼，并败奔。贼遂夺佛图关，
陷涪州。或言“公已谢事宜去”，士奇不可征援兵不至，
誓死固守。十七日，贼抵城下，多击伤。二十日夜，黑云
四布，贼穴地置火药轰之，城遂陷。士奇及副使陈𫄸、
知府王行俭、知县王锡俱被执，王亦与焉。贼缚于教
场，将杀之。忽雷雨晦冥，献忠仰而诟曰：“我杀人何与
天事！”用大炮向天丛击之。俄而晴霁，将行戮，士奇大
骂而死，王亦遇害。贼大集军民三万七千馀，斫其臂，
遂犯成都。𫄸本关南兵备副使，护瑞王入蜀，遂遇害。
行俭，字质行，宜兴人。崇祯十年进士。由刑部员外郎
出为重庆知府。蜀地多寇，重庆常宿重兵，行俭抚驭
有方，民获安业。城陷，为贼脔死。锡，新建人。崇祯十三
年进士，除巴县知县。土寇彭长庚起长寿邻水间，杀
典史为乱，锡歼其魁。摇、黄贼来犯，力战却之，斩其魁
马超。至是，贼围城急，蒙巨板穴城钖，灌以热油，多死及被执，大骂，抉其齿，骂不已。捶膝使跪，终不屈。明日
舁至教场，骂益厉。贼缚树上射之，又脔而烙之。既死，
复毁其骨。指挥顾景，闻城陷，急入瑞王府，以己所乘
马掖王乘之，疾走。遇贼被执，见献忠，景曰：“宁杀吾，无
犯帝子。”贼怒，王遇害，景大骂而死。